Uredba Komisije (ES) št. 2036/2003

z dne 19. novembra 2003

o odstopanju od Uredbe (ES) št. 896/2001 glede določitev koeficientov prilagoditve, ki se uporabljajo pri referenčni količini za vsakega tradicionalnega izvajalca v okviru tarifnih kvot za uvoz banan za leto 2004

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 404/93 z dne 13. februarja 1993 o skupni ureditvi trga za banane [1], kakor je bila nazadnje spremenjena z Uredbo (ES) št. 2587/2001 [2], in zlasti člena 20 Uredbe,

ob upoštevanju naslednjega:

(1) (1)Člen 4(1) Uredbe Komisije (ES) št. 896/2001 z dne 7. maja 2001 o določitvi podrobnih pravil za uporabo Uredbe Sveta (EGS) št. 404/93 v zvezi z režimom za uvoz banan v Skupnost [3], kakor je bila nazadnje spremenjena z Uredbo (ES) št. 1439/2003 [4], predpisuje metodo za računanje referenčne količine za tradicionalne izvajalce A/B in C za leti 2004 in 2005 na podlagi uporabe uvoznih dovoljenj za te izvajalce v referenčnem letu.

(2) (2)Glede na poročila držav članic v skladu s členom 5(2) Uredbe (ES) št. 896/2001 je za leto 2004 znesek tako ugotovljenih referenčnih količin 2197147,342 ton za vse tradicionalne izvajalce A/B in 630713,105 ton za vse tradicionalne izvajalce C. Ker so te količine manjše od količin, ki so na razpolago v okviru tarifnih kvot, bi uporaba člena 5(3) navedene uredbe imela za posledico določitev koeficienta prilagoditve, ki bi povečal referenčne količine za tradicionalne izvajalce.

(3) (3)Tradicionalnim izvajalcem bi lahko bila dodeljena zelo majhna količina, in sicer zaradi izredno težkega položaja, ki je vplival na njihove dejavnosti v referenčnem letu. V skladu s členom 5(5) Uredbe (ES) št. 896/2001 lahko Komisija sprejme primerne ukrepe, do katerih je upravičena pri obravnavanju posebnih razmer v okviru tarifnih kvot A/B in C. Poleg tega je obvestilo, ki so ga poslale nekatere države članice in sporoča znesek referenčnih količin, ugotovljenih za tradicionalne izvajalce v skladu s členom 4(1) Uredbe (ES) št. 896/2001, mogoče popraviti ob koncu sodnega postopka, ki je sedaj v teku.

(4) (4)Do nadaljnjega razvoja teh razmer in da se omogoči, če je primerno, sprejem potrebnih ukrepov v zvezi z zadevnimi izvajalci, je priporočljivo, da se za zdaj ne določijo koeficienti prilagoditve, ki jih je treba leta 2004 uporabiti za referenčne količine za vsakega tradicionalnega izvajalca.

(5) (5)Urediti je treba odstopanje od Uredbe (ES) št. 896/2001.

(6) (6)Ta uredba bi morala začneti veljati takoj, da bi izvajalci imeli dovolj časa za vložitev zahtevkov za dovoljenja za prvo četrtletje 2004.

(7) (7)Ukrepi, predvideni s to uredbo, so v skladu z mnenjem Upravljalnega odbora za banane –

SPREJELA NASLEDNJO UREDBO:

Člen 1

Z odstopanjem od člena 5(3) Uredbe (ES) št. 896/2001 se koeficienti prilagoditve, ki se uporabljajo pri referenčnih količinah za tradicionalne izvajalce za tarifne kvote A/B in C, za zdaj še ne določijo.

Člen 2

Ta uredba začne veljati na dan objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 19. novembra 2003

Za Komisijo

Franz Fischler

Član Komisije

[1] UL L 47, 25.2.1993, str. 1.

[2] UL L 345, 29.12.2001, str. 13.

[3] UL L 126, 8.5.2001, str. 6.

[4] UL L 204, 13.8.2003, str. 30.

--------------------------------------------------